Zeeṉe bdziṉ Jesús zaatne biaaṉ grëraa xpëëdscuel me ga,
gza me Pedr Jacob ni Juan;
goṉ zho miech guizhiu ne ndxie lo zho;
blalaa zha ne nac maistr ley zo lo zho ga,
nodiḻdiidznie zho.
Grë miech co,
zeeṉe goṉ zho Jesús,
rley zho,
rias zho güeydzieelo zho me güeyquiaa bdiuzh zho me.
Dzigo bnabdiidz me rëb me:
―¿Pe nadieṉ squitaa nodiḻdiidz to?
Lad grë miech co pquiab tib zho,
rëb:
―Maestro,
lo luu ziaḻnie naa tib xpëëd naa guṉguiac luu win;
ib gacd gnee win sac noguitnie meṉdox win.
Teḻ pataa zo win,
zeeṉe laa ma rzëëb zdoo win rroṉ ma win liu;
ga nix win rdzib mtsiiṉ ro win,
ni row lay win;
nrooble noyo win lëbdraa win së win.
Blansonie naa win nu,
dzigo bnab naa lo xpëëdscuel luu guṉcxooṉ zho meṉdox co,
per brieelod zho.
Dzigo rëbchaa Jesús lo zho:
―¡Pe na squitaa miech nad nac to,
ib rnalode to Dios!
¿Palal tiemp ne so naa gne naa lo to?
¡Ncuaaṉe cxecwdraa naa lo to squi nac to!
¡Goḻtënie mëëdwin qui nu!
Güey zho güeynie zho mëëdwin co lo me.
Zigne goṉ meṉdox co me,
psilo beeṉcxidz ma win,
znuse biab win liu,
rtiibxto win ni rdzib mtsiiṉ ro win.
Dzigo bnabdiidz me lo pxoz win,
goc palal dze psilo sca rac win.
Rëbchaa pxoz win:
―Bii mëdyeeṉ win psilo squi rac win.
Pe zhidaa vuelt zieroṉ meṉdox qui win lo gui,
zieroṉ ma win lo nis ne,
racladz ma gut ma win.
Bzhiguieḻ teḻne zrieelo guṉguiac luu xpëëd naa,
¡pquia zdoo naa,
beeṉ tib guieḻnzaac beeṉguiac win!
Rëbchaa Jesús lo me:
―¿Zha rnee luu “teḻne zrieelow”?
¡Zha ne dib zdoo rnalo Dios,
grëse ncuaaṉe racladz zho,
zaca!
Lëëlëd pquiab pxoz mëëd co,
rëb me:
―Rnalo naa Dios,
per bzhiguieḻ beeṉ xyudar naa,
¡dib zdoo naa gnalo naa me!
Zeeṉe goṉ Jesús laa grë miech co rbigberaa,
dzigo goctox me lo meṉdox ne noguitnie mëëd co,
rëb me:
―Meṉdox,
luu goṉ psaṉ ngop mëëd rii,
luu psaṉ nguaat win.
¡Niinagazh psaan win,
ib gbiiredraa luu ygaaḻ luu win!
Horco biire beeṉcxidz ma mëëd co stib,
masaque roptsiedan ma laa psaan win,
nixtaque win ga,
zootle gutle win.
Nzian grë miech co,
tibaque naṉ zho gutle win.
Laa zeeṉe bzheṉ Jesús nia win,
blis me win ga,
laa win bzoli.
Zeeṉe bdziṉ Jesús leṉ yu ne rbëz me grë xpëëdscuel me,
bnabdiidz zho lo me rëb zho:
―¿Bay pe nacne brieelod no ndziuṉcxooṉ no meṉdox co?
Dzigo rëbchaa me lo zho:
―Grë meṉdox ne sca nac,
rquiin dib zdoo ne gnab ne lo Dios dzigo zrieelo guṉcxooṉ ne ma.